title: مولاي سماعيل
text: بعدما مات سّلطان سّعدي أحمد لمنصور دّهبي، ناضو لقلاقل ف لمغريب حيت ولادو تدابزو على شكون يحكم، ؤ شّيفان لعسكاريين ؤ دّينيين قسّمو لبلاد بيناتهوم. لمغريب ديك سّاع تقسّم ل دويلات، بحال زاوية ديلا ف لوسط، زاوية إليغ ف سوس، جمهورية سلا، ؤ تطوان ولّات دولة-مدينة تحت لحكم ديال فاميلة نقسيس. تافيلالت حتا هيّا ولّات إمارة مستاقلة من 1631، تحت لحكم ديال لعلويين ب عتيبار لؤصول شّريفة لي كانت معروفة عندهوم حيت كينحادرو من رّاسول، ؤ كانو جدودهوم جاو من مدينة ينبع ف لݣزيرة لعربية (دابا ف سّعودية). هادشي كان كيعطيهوم هالة روحانية ؤ سلطة دينية عند عامة نّاس.